Keywords

Summary



Keywords

1. Õigusaktide ühtlustamine – Ehitustööde, asjade ja teenuste riigihankemenetlused – Direktiiv 2004/18 – Kohaldamisala – Direktiivis sätestatud piirmäärast madalama maksumusega riigihankeleping – Väljajätmine – EL toimimise lepingu alusnormide ja üldpõhimõtete kohaldamine – Tingimus – Selget piiriülest huvi pakkuv hange – Hindamiskriteeriumid

(Euroopa Parlamendi ja nõukogu direktiiv 2004/18, muudetud määrusega nr 1251/2011, artikli 7 punkt b)

2. Eelotsuse küsimused – Euroopa Kohtu pädevus – Liidu õiguse asjakohaste sätete väljaselgitamine

(ELTL artikkel 267)

3. Eelotsuse küsimused – Vastuvõetavus – Vajadus esitada Euroopa Kohtule faktilise ja õigusliku raamistiku kohta piisavaid täpsustusi – Kohustuse ulatus riigihangete valdkonnas

(ELTL artikkel 267; Euroopa Kohtu kodukord, artikkel 94)

4. Õigusaktide ühtlustamine – Ehitustööde, asjade ja teenuste riigihankemenetlused – Direktiiv 2004/18 – Kohaldamisala – Direktiivis sätestatud piirmäärast madalama maksumusega riigihankeleping, mis pakub siiski selget piiriülest huvi – Hõlmamine – EL toimimise lepingu alusnormide ja üldpõhimõtete järgimise kohustus – Hankija poolt pärast hanketeate avaldamist ühe hankeobjekti tehnilise kirjelduse muutmine – Võrdse kohtlemise ja läbipaistvuse kohustuse rikkumine

(Euroopa Parlamendi ja nõukogu direktiiv 2004/18, muudetud määrusega nr 1251/2011, artikli 7 punkt b ja artikli 23 lõige 8)

Summary

1. Selliste hankelepingute sõlmimisel, mis maksumuse alusel ei kuulu direktiivi 2004/18 ehitustööde riigihankelepingute, asjade riigihankelepingute ja teenuste riigihankelepingute sõlmimise korra kooskõlastamise kohta (muudetud määrusega nr 1251/2011) kohaldamisalasse, tuleb ikkagi järgida EL toimimise lepingu alusnorme ja üldpõhimõtteid, eelkõige kodakondsuse alusel diskrimineerimise keelu ja võrdse kohtlemise põhimõtet ning neist tulenevat läbipaistvuskohustust, kui hangetel on selge piiriülene huvi teatud objektiivsete kriteeriumide alusel. Need kriteeriumid võivad eeskätt olla asjaomase riigihanke võrdlemisi suur maksumus koostoimes tööde teostamise kohaga või ka hanke tehnilised tingimused. Liikmesriigi kohus võib selge piiriülese huvi olemasolule üldhinnangu andmisel võtta arvesse veel teistes liikmesriikides asuvate ettevõtjate kaebusi, tingimusel et on kontrollitud, et need on tegelikud, mitte fiktiivsed.

(vt punktid 16 ja 20)

2. Vt otsuse tekst.

(vt punkt 17)

3. Vt otsuse tekst.

(vt punktid 18 ja 19)

4. Direktiivi 2004/18 ehitustööde riigihankelepingute, asjade riigihankelepingute ja teenuste riigihankelepingute sõlmimise korra kooskõlastamise kohta (muudetud määrusega nr 1251/2011) artikli 23 lõiget 8 ei kohaldata hankelepingule, mille maksumus jääb alla selles direktiivis sätestatud kohaldamise piirmäära. Nimetatud direktiivi kohaldamisalasse mittekuuluva, kuid selget piiriülest huvi pakkuva – selle kontrollimine on liikmesriigi kohtu ülesanne – hanke puhul tuleb EL toimimise lepingu alusnorme ja üldpõhimõtteid, eelkõige võrdse kohtlemise ja diskrimineerimiskeelu põhimõtteid ning neist tulenevat läbipaistvuskohustust tõlgendada nii, et hankija ei või lükata tagasi hanketeates esitatud nõuetele vastavat pakkumust põhjustel, mida ei ole hanketeates ette nähtud.

Kuna läbipaistvuskohustuse eesmärk on nimelt ennekõike välistada hankija omavoli oht, jääb see eesmärk saavutamata, kui hankija võib ignoreerida tingimusi, mille ta ise on kindlaks määranud. Seetõttu on hankijal keelatud muuta hankemenetluse käigus hanketingimusi. Võrdse kohtlemise ja diskrimineerimiskeelu põhimõtetel ning läbipaistvuskohustusel on selles suhtes sama mõju seoses tehnilise kirjeldusega.

Järelikult ei tohi hankija pärast hanketeate avaldamist muuta ühe hankeobjekti tehnilist kirjeldust võrdse kohtlemise ja diskrimineerimiskeelu põhimõtet ning läbipaistvuse kohustust rikkudes. Selles osas ei oma tähtsust asjaolu, kas tehnilises kirjelduses viidatud objekti veel toodetakse või mitte ja kas seda müüakse.

(vt punktid 26, 27, 29 ja 30 ning resolutsioon)